CELEX: 62017TN0116
Language: mt
Date: 2017-02-20 00:00:00
Title: Kawża T-116/17: Rikors ippreżentat fl-20 ta’ Frar 2017 – Spiegel-Verlag Rudolf Augstein u Sauga vs BĊE

18.4.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 121/44
            
         Rikors ippreżentat fl-20 ta’ Frar 2017 – Spiegel-Verlag Rudolf Augstein u Sauga vs BĊE
   (Kawża T-116/17)
   (2017/C 121/64)
   Lingwa tal-kawża: il-Ġermaniż
   
      Partijiet
   
   
      Rikorrenti: Spiegel-Verlag Rudolf Augstein GmbH & Co. KG (Hamburg, il-Ġermanja) u Michael Sauga (Berlin, il-Ġermanja) (rappreżentanti: A. Koreng u T. Feldmann, avukati)
   
      Konvenut: Il-Bank Ċentrali Ewropew (BĊE)
   
      Talbiet
   
   
               —
            
            
               tannulla d-deċiżjoni tal-Bord Eżekuttiv tal-Bank Ċentrali Ewropew, innotifikata b’ittra tal-15 ta’ Diċembru 2016, li permezz tagħha ġiet miċħuda t-talba tar-rikorrenti għal aċċess għal żewġ dokumenti tal-Bank Ċentrali Ewropew “The Impact on government deficit and debt from off-market swaps. The Greek case” (SEC/GovC/X/10/88a) u “The Titlos transaction and possible existence of similar transactions impacting on the euro area government debt or deficit levels” (SEC/GovC/X/10/88b);
            
         
               —
            
            
               tordna lill-Bank Ċentrali Ewropew ibati l-ispejjeż tal-proċedura.
            
         
      Motivi u argumenti prinċipali
   
   Insostenn tar-rikors tagħhom, ir-rikorrenti jinvokaw żewġ motivi.
   
               1.
            
            
               L-ewwel motiv: applikazzjoni żbaljata tat-tieni inċiż tal-Artikolu 4(1)(a) tad-Deċiżjoni ECB/2004/3 (1)
               
               Ir-rikorrenti jsostnu li l-BĊE ma stabbilixxiex b’mod suffiċjenti li l-iżvelar tad-dokumenti kkonċernati kien ser jippreġudika l-protezzjoni tal-interess pubbliku fir-rigward tal-politika finanzjarja, monetarja u ekonomika tal-Unjoni jew ta’ Stat Membru.
               Wara sitt snin minn meta tfasslu d-dokumenti u wara bidla fundamentali taċ-ċirkustanzi kuntestwali, ir-riskju ta’ detriment għall-interess pubbliku invokat mill-BĊE ma għadux effettivament rilevanti.
            
         
               2.
            
            
               It-tieni motiv: applikazzjoni żbaljata tal-ewwel subparagrafu tal-Artikolu 4(3) tad-Deċiżjoni ECB/2004/03
               
                           —
                        
                        
                           Ir-rikorrenti jsostnu li d-dokumenti inkwistjoni ma servewx għall-preparazzjoni ta’ deċiżjonijiet konkreti iżda sempliċement għall-formazzjoni ġenerali ta’ opinjoni u għall-finijiet ta’ informazzjoni fi ħdan il-BĊE.
                        
                     
                           —
                        
                        
                           Barra minn hekk, lanqas ma huwa aċċettabbli l-fatt li l-impjegati tal-BĊE jkunu intimidati mill-possibbiltà ta’ żvelar ta’ dokumenti.
                        
                     
                           —
                        
                        
                           Barra minn hekk, skont l-istatus quo, fid-dawl tad-dokumenti inkwistjoni ma hemm ebda perikolu ta’ influwenza inadatta minn terz fuq id-deliberazzjonijiet tal-BĊE.
                        
                     
                           —
                        
                        
                           Barra minn hekk, il-BĊE ma osservax u ma ħax inkunsiderazzjoni b’mod suffiċjenti l-interess pubbliku għall-aċċess għall-informazzjoni.
                        
                     
                           —
                        
                        
                           Fl-aħħar nett, ma huwiex il-BĊE li għandu jevalwa kif id-dibattitu pubbliku jista’ jistagħna, iżda dan huwa pjuttost ir-rwol tal-istampa li jirriżulta mill-“funzjoni ta’ viġilanza” li ġiet irrikonoxxuta lilha mill-Qorti Ewropea tad-Drittijiet tal-Bniedem.
                        
                     
         
      (1)  Deċiżjoni tal-Bank Ċentrali Ewropew, tal-4 ta’ Marzu 2004, dwar l-aċċess pubbliku għad-dokumenti tal-Bank Ċentrali Ewropew (ECB/2004/3) (ĠU Edizzjoni Speċjali bil-Malti, Kapitolu 1, Vol.5, p. 51)